En data 7 de maig de 2020 es publica al Diari Oficial de la Generalitat de Catalunya el Decret llei 16/2020, de 5 de maig, de mesures urgents complementàries en matèria de transparència, ajuts de caràcter social, contractació i mobilitat per fer front a la COVID19.
Davant la necessitat extraordinària i urgent que ha suscitat la greu situació de pandèmia mundial de la COVID-19 decretada per l'Organització Mundial de la Salut, i la posterior declaració de l'estat d'alarma decretada mitjançant el Reial decret 463/2020, de 14 de març, pel qual es declara l'estat d'alarma per a la gestió de la situació de crisis sanitària ocasionada per la COVID-19, la Generalitat de Catalunya ha adoptat amb aquest Decret llei un Pla de mesures urgents i ajuts directes per a la reactivació socioeconòmica de Catalunya en l'àmbit del treball i de l'ocupació, per tal de pal·liar els efectes desfavorables de la COVID-19.
El capítol V d'aquest Decret llei preveu una línia de subvenció, la línia 1, de mesures de suport a les microempreses i a les persones treballadores autònomes que ocupin fins a 10 treballadors, que s'han vist agreujades pels efectes de les mesures preventives i de contenció derivades de la crisi sanitària de la COVID-19.
L'objecte d'aquesta línia de subvenció és l'impuls de projectes de transformació digital i de nous models de negoci i la seva formació associada, amb la finalitat de mantenir l'ocupació d'aquestes empreses, i que puguin adaptar la prestació dels seus serveis a la nova realitat socioeconòmica, de manera que es reforci la viabilitat de les microempreses i de les persones treballadores autònomes.
L'article 27.3 de l'esmentat Decret llei estableix que per a l'atorgament de les subvencions de la línia 1 s'ha de publicar una convocatòria extraordinària i, en el seu article 32.2, disposa que la gestió d'aquesta línia de subvencions correspon al Consorci per a la Formació Contínua de Catalunya.
Atesa la Resolució de 27 d'octubre de 2015, per la qual es fa públic el text refós dels Estatuts del Consorci per a la Formació Contínua de Catalunya, que estableixen que el Consorci té com a principal objectiu el desenvolupament de la formació professional contínua com a instrument essencial per garantir la formació al llarg de la vida, l'adaptació dels treballadors i treballadores i de les empreses a la nova societat basada en el coneixement i el manteniment de la capacitació professional de les persones treballadores en supòsits de canvis i mutacions dels processos productius, en el marc de l'Estratègia europea d'ocupació;
Vista la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el Reglament que desplega la Llei general de subvencions, i el Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya;
Vistes la Llei 4/2020, del 29 d'abril, de pressupostos de la Generalitat de Catalunya per al 2020, i la Llei 5/2020, del 29 d'abril, de mesures fiscals, financeres, administratives i del sector públic i de creació de l'impost sobre les instal·lacions que incideixen en el medi ambient;
Vista la disposició final primera del Decret llei 16/2020, de 5 de maig, que habilita la persona titular de la Direcció del Consorci per a la Formació Contínua de Catalunya per dictar la resolució de convocatòria de les subvencions que preveu la línia 1 del capítol V, així com per dictar les disposicions necessàries per al seu desplegament i execució;
Vistos l'Acord del Consell General del Consorci per a la Formació Contínua de Catalunya de 12 de juliol de 2020, i l'informe previ del Servei Jurídic del Servei Públic d'Ocupació de Catalunya,
Aquesta Resolució té per objecte obrir la convocatòria extraordinària per a l'any 2020 de mesures de suport a les microempreses i a les persones treballadores autònomes per a l'impuls de projectes de transformació digital i de nous models de negoci i la seva formació associada, corresponent a la línia 1 prevista al capítol V del Decret llei 16/2020, de 5 de maig, de mesures urgents complementàries en matèria de transparència, ajuts de caràcter social, contractació i mobilitat per fer front a la COVID-19 (DOGC núm. 8128, de 7.5.2020).
Són subvencionables els projectes de transformació digital i de nous models de negoci i la seva formació associada, amb l'objectiu del manteniment de l'ocupació i la millora de l'ocupabilitat de les persones treballadores en microempreses i treballadors autònoms que ocupin fins a 10 persones treballadores i que s'han vist agreujades pels efectes de les mesures preventives i de contenció derivades de la crisi sanitària de la COVID-19.
- Que ofereixin serveis als sectors del comerç, de l'hostaleria, del turisme i/o de la cultura.
- Que plantegin actuacions de transformació digital, nous models de negoci i/o noves formes de treballar, també sobre seguretat i salut laboral.
- Que continguin formació associada per al desenvolupament d'aquests projectes en les microempreses i treballadors autònoms que ocupin fins a 10 persones, amb la finalitat que puguin adaptar la prestació dels seus serveis a la nova realitat socioeconòmica.
Aquests projectes han de donar resposta als objectius següents:
- Respondre a les necessitats concretes de cada sector i a la realitat territorial de les empreses per adaptar-se a l'etapa postCOVID-19.
- Promoure la digitalització i la innovació tecnològica, la distribució de productes als consumidors de manera ecològica, el consum responsable, el reforçament de l'àmbit cultural i la generació de propostes industrials de producció de béns i serveis per a la lluita contra la COVID-19.
- Afavorir l'elaboració d'eines i recursos per a la transformació dels models de negoci dels sectors afectats per la COVID-19, així com la innovació i/o adaptació tecnològica.
- Incidir en la millora dels perfils professionals dels treballadors i treballadores del sector, mitjançant projectes de transformació i una oferta de formació associada que s'ajusti als requeriments professionals per al manteniment dels llocs de treball i la millora de l'ocupabilitat.
- Afavorir la participació de les microempreses i dels treballadors autònoms que ocupin fins a 10 persones en projectes que promoguin una transformació cap a la nova economia.
Les accions formatives s'han de dissenyar en el marc dels projectes de transformació digital i de nous models de negoci i han de possibilitar la transmissió de coneixements i habilitats als treballadors de les microempreses i treballadors autònoms associats, per tal de capacitar-los en l'ús de les noves eines, instruments o models de treball definits en els projectes, en els termes que preveu l'article 12 d'aquesta Resolució.
Els projectes subvencionats a l'empara d'aquesta convocatòria es financen d'acord amb l'estructura econòmica del pressupost del Consorci per a la Formació Contínua de Catalunya per al 2020, i les partides pressupostàries seran les següents:
Una vegada es resolgui la convocatòria de concurrència no competitiva, es faran els tràmits corresponents per redistribuir els crèdits entre les partides pressupostàries per tal d'imputar correctament els atorgaments en funció de la tipologia d'entitats beneficiàries, a l'estructura econòmica del pressupost del Consorci per a la Formació Contínua de Catalunya per al 2020.
L'import màxim destinat a la concessió d'aquestes subvencions és de 2.400.000,00 euros, distribuït en dos anualitats amb els imports següents: 2.160.000 euros a càrrec de l'exercici 2020 i 240.000 euros a càrrec de l'exercici 2021.
La despesa de caràcter pluriennal, d'acord amb l'article 21.4 de la Llei 4/2020, del 29 d'abril, de pressupostos de la Generalitat de Catalunya per al 2020, ha estat aprovada per l'Acord de Govern de la Generalitat de Catalunya, de data 23 de juny de 2020, i pel Consell General del Consorci per a la Formació Contínua de Catalunya, en data 12 de juliol de 2020.
L'import inicialment convocat es pot ampliar mitjançant resolució de la persona titular de la Direcció del Consorci per a la Formació Contínua de Catalunya.
La resolució d'atorgament d'aquestes subvencions està condicionada a la disponibilitat pressupostària suficient per a aquesta finalitat dels fons provinents de la transferència de crèdit que efectua el Departament de Treball, Afers Socials i Famílies.
En el supòsit que, una vegada resolta la convocatòria, no s'hagi exhaurit l'import màxim destinat, s'hagin produït renúncies i/o revocacions, o bé el Consorci per a la Formació Contínua de Catalunya hagi obtingut nous fons, es podran resoldre nous atorgaments a projectes que no van obtenir subvenció perquè s'havia exhaurit el pressupost disponible, sempre que compleixin els requisits per obtenir la subvenció que disposa aquesta convocatòria.
L'atorgament de les subvencions està supeditat a la possibilitat de reducció parcial o total de la subvenció, abans que es dicti la resolució definitiva d'atorgament, a conseqüència de les restriccions que derivin del compliment dels objectius d'estabilitat pressupostària i sostenibilitat financera.
Poden ser beneficiàries les entitats sense ànim de lucre, amb seu a Catalunya i amb vinculació als sectors del comerç, de l'hostaleria, del turisme i/o de la cultura, que acreditin que representen les microempreses i/o les persones treballadores autònomes dels sectors prioritzats a partir de convenis d'adhesió.
Per a la formació associada, les entitats sol·licitants han d'estar inscrites en el Registre de centres i entitats de formació per a l'ocupació en l'àrea professional objecte de la formació.
En cas contrari, s'han d'agrupar amb una o més entitats de formació que compleixin els requisits anteriors i que no hagin reduït la seva plantilla des de la declaració de l'estat d'alarma.
Les sol·licituds presentades per agrupacions han de nomenar una persona de l'entitat sol·licitant representant o apoderada única de l'agrupació, amb poders suficients per complir les obligacions que, com a entitat beneficiària, corresponen a l'agrupació.
Cadascuna de les entitats que integren l'agrupació han de tenir la consideració de beneficiària.
Aquestes agrupacions no es poden dissoldre fins que no hagin transcorregut els terminis de prescripció que preveu l'article 100.4 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i els articles 39 i 65 de la Llei 38/2003, de 17 de novembre, general de subvencions.
5.1 Per obtenir la condició de beneficiària de les subvencions, l'entitat sol·licitant ha de complir els requisits i les condicions generals que estableix l'article 13 de la Llei 38/2003, de 17 de novembre, general de subvencions, i els que es determinen tot seguit:
a) Presentar declaració sobre si s'han demanat i/o s'han obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda, per tal d'informar sobre la concurrència d'ajuts per a la mateixa activitat.
b) Les d'entitats sense ànim de lucre han d'estar legalment constituïdes i inscrites en el registre corresponent.
c) Complir amb la quota legal de reserva de llocs de treball en la plantilla de l'empresa que preveu l'article 42.1 del text refós de la Llei general de drets de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o amb les mesures alternatives de caràcter excepcional que preveuen el Reial decret 364/2005, de 8 d'abril, i el Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de 50 o més persones treballadores i de les mesures alternatives de caràcter excepcional per al seu compliment.
d) Complir amb l'obligació d'indicar, d'acord amb els agents socials, els mitjans que utilitzen per prevenir i detectar casos d'assetjament sexual i d'assetjament per raó de sexe i d'intervenir-hi en els seus centres de treball, de conformitat amb l'article 29 de la Llei 5/2008, de 24 d'abril, del dret de les dones a erradicar la violència masclista, per a les entitats beneficiàries que siguin empreses amb 25 persones treballadores o més, i també d'acord amb el que indica l'article 48 de la Llei orgànica 3/2007, de 22 de març, per a la igualtat efectiva de dones i homes, referit a les mesures específiques per a la prevenció de l'assetjament sexual i per raó de sexe en el treball.
f) En cas d'associacions ja constituïdes subjectes a les disposicions del Codi civil de Catalunya, disposar dels estatuts adaptats i inscrits abans del 31 de desembre de 2012, d'acord amb la disposició transitòria primera de la Llei 4/2008, del llibre tercer del Codi civil de Catalunya, relatiu a les persones jurídiques, modificada per la Llei 5/2011, del 19 de juliol, i haver elaborat els comptes anuals i fer-los accessibles al públic d'acord amb l'article 322.15 de la Llei 4/2008, de 24 d'abril, del llibre tercer del Codi civil de Catalunya.
g) No haver estat sancionades amb la sanció accessòria de pèrdua o exclusió a l'accés d'ajudes, bonificacions i beneficis derivats de l'aplicació dels programes d'ocupació o formació professional per a l'ocupació prevista en els articles 46 i 46 bis del Reial decret legislatiu 5/2000, de 4 d'agost, pel qual s'aprova el text refós de la Llei sobre infraccions i sancions en l'ordre social sempre que la sanció sigui ferma i vigent.
h) L'entitat de formació ha de disposar de capacitat tècnica per executar les actuacions subvencionables.
A aquests efectes s'ha d'acreditar:
- Disposar d'instal·lacions degudament inscrites en el corresponent Registre de centres i entitats de formació, en l'àrea professional objecte de la formació.
- Les instal·lacions i els recursos poden ser propis o bé de titularitat d'entitats terceres privades o públiques quan això no impliqui subcontractar l'execució de l'activitat formativa; en aquest cas, cal aportar l'acord o el contracte de disponibilitat corresponents.
i) Estar al corrent de pagament de les obligacions tributàries amb l'Estat i amb la Generalitat i les obligacions davant la Tresoreria General de la Seguretat Social.
Aquesta obligació s'ha de mantenir al llarg de tot el procediment (en el moment de presentació de sol·licitud, prèviament a la resolució d'atorgament i abans de rebre qualsevol pagament).
j) Complir amb l'obligació que estableix l'article 11 de la Llei 17/2015, del 21 de juliol, d'igualtat efectiva de dones i homes, de no haver estat sancionades amb sancions greus o molt greus o condemnades perquè han exercit o tolerat pràctiques laborals considerades discriminatòries per raó de sexe o de gènere, sancionades per resolució administrativa ferma o condemnades per sentència judicial ferma, sempre que la sanció sigui vigent.
k) Disposar d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals, i el Reial decret 39/1997, de 17 de gener, pel qual s'aprova el Reglament dels serveis de prevenció.
l) Complir amb l'obligació de respectar la igualtat de tracte i d'oportunitats en l'àmbit laboral i, amb aquesta finalitat adoptar mesures destinades a evitar qualsevol tipus de discriminació laboral entre dones i homes.
En el cas de les empreses incloses en els apartats 2, 3 i 4 de l'article 45 de la Llei orgànica 3/2007, de 22 de març, per a la igualtat efectiva de dones i homes, modificats pel Reial decret llei 6/2019, d'1 de març, de mesures urgents per a la garantia de la igualtat de tracte i d'oportunitats entre dones i homes en el treball i l'ocupació, hauran d'elaborar i aplicar amb caràcter obligatori un pla d'igualtat.
En el cas dels ens locals, tal com estableix l'article 15 de la Llei 17/2015, del 21 de juliol, d'igualtat efectiva de dones i homes, els que tenen òrgans específics de representació del personal al seu servei han d'aprovar un pla d'igualtat de dones i homes.
m) Respectar el dret d'accessibilitat per a les persones amb discapacitat d'acord amb la Llei 13/2014, de 30 d'octubre, d'accessibilitat.
n) Respectar la normativa vigent en matèria de desenvolupament sostenible.
o) Disposar de l'acreditació mitjançant certificació negativa del Registre central de delinqüents sexuals, de les persones que treballen per a l'entitat beneficiària i que en l'exercici de les seves funcions tenen contacte habitual amb menors, que no han estat condemnats en sentència ferma per algun delicte contra la llibertat i indemnitat sexual, tal com estableix l'article 13.5 de la Llei orgànica 1/1996, de 15 de gener, de protecció jurídica del menor.
p) Adherir-se al codi ètic que figura a l'annex d'aquesta Resolució.
q) Complir amb les obligacions que es determinen a l'article 23 d'aquesta Resolució.
En cas de sol·licituds presentades per entitats agrupades, totes les entitats integrants de l'agrupació han d'acreditar aquests requisits, excepte les que són específiques de les entitats de formació.
El compliment d'aquests requisits s'ha d'acreditar mitjançant la signatura de les declaracions responsables que inclourà la sol·licitud de la subvenció.
La quantia màxima de la subvenció a atorgar per projecte és de 60.000,00 euros, desglossada en els conceptes següents:
a) Un màxim de 30.000,00 euros per a la definició, el disseny, l'execució i el seguiment del projecte, així com el disseny de la formació.
b) Un màxim de 30.000,00 euros per a l'execució de la formació necessària per a la implementació i desenvolupament dels projectes, en funció de les persones destinatàries que preveu la sol·licitud, multiplicat per la durada i el mòdul econòmic corresponent, establert al punt 2 d'aquest article.
L'import del mòdul econòmic per a cada família professional s'estableix sobre la base d'un informe tècnic motivat en el qual s'han previst les variables tècniques, econòmiques i financeres que s'han tingut en compte per determinar el mòdul.
Per aquesta convocatòria es preveu el mòdul econòmic següent de les accions formatives incloses en la sol·licitud:
IFC Informàtica i comunicacions
SSC Serveis socioculturals i a la comunitat
El càlcul de les accions sol·licitades en modalitat mixta es realitza multiplicant el nombre d'hores sol·licitades per a cada modalitat pel mòdul corresponent.
Es considera despesa subvencionable la que de manera inequívoca respongui a la naturalesa de l'activitat subvencionada, resulti estrictament necessària i es realitzi en el termini i les condicions que determina aquesta Resolució.
El cost dels béns o serveis subvencionats no pot superar el seu valor de mercat.
Es considera despesa realitzada la que hagi estat efectivament pagada amb anterioritat a la finalització del període de justificació que preveu aquesta Resolució.
Als efectes d'aquesta convocatòria, es consideren despeses subvencionables les actuacions previstes a l'article 2 d'aquesta Resolució a les quals s'hagi incorregut a partir de la data d'atorgament de la subvenció.
Sol·licitud, termini de presentació i altres tràmits
El termini de presentació de sol·licituds dels projectes s'inicia el dia següent de la publicació d'aquesta Resolució en el Diari Oficial de la Generalitat de Catalunya i finalitza el 17 de setembre de 2020.
Una mateixa entitat no pot ser sol·licitant de més d'un projecte.
La presentació de més d'una sol·licitud comportarà l'admissió a tràmit només de la presentada en darrer terme.
Les sol·licituds i altres tràmits associats s'han de presentar segons models normalitzats i seguint les indicacions que estaran disponibles a l'espai Tràmits de la Seu electrònica de la Generalitat de Catalunya, en el cercador de Tràmits Gencat i al web del Consorci per a la Formació Contínua de Catalunya.
Les persones interessades s'han d'autenticar per a les transaccions associades al procediment de sol·licitud, concessió i justificació de les subvencions per mitjans telemàtics a través del sistema de signatura electrònica que determini la Seu electrònica.
En el supòsit d'interrupció per circumstàncies accidentals del funcionament de la Seu electrònica, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, que indicarà els registres presencials on es pot presentar la documentació alternativament i informarà dels efectes d'aquesta interrupció del funcionament en el còmput dels terminis.
La sol·licitud ha d'incloure les declaracions responsables relatives al compliment dels requisits i obligacions que recullen els articles 5 i 23 d'aquesta Resolució.
La presentació de la sol·licitud de subvenció faculta l'Administració per verificar en qualsevol moment la veracitat de les dades que hi consten o es declaren, i a demanar que s'aporti la documentació complementària que consideri necessària per acreditar les dades que figuren a la sol·licitud.
La inexactitud, falsedat o omissió, de caràcter essencial, en qualsevol dada o document que acompanyi la sol·licitud de subvencions o la documentació corresponent a altres tràmits, o que consti en una declaració responsable, deixen sense efecte aquest tràmit, des del moment en què es coneguin i prèvia audiència a la persona interessada i, en conseqüència, comporten la inadmissió de la sol·licitud de subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
La signatura de la sol·licitud comporta l'autorització al Consorci per a la Formació Contínua de Catalunya per obtenir, per mitjans electrònics, les dades relatives a les obligacions tributàries i de la Seguretat Social.
A més, també es consultaran les dades relatives a la constitució, els estatuts i altres documents fundacionals, mitjançant la consulta al Registre d'Entitats, al Registre Mercantil i a qualsevol altre registre que permeti la interoperabilitat, sempre que aquestes dades estiguin disponibles en els registres esmentats.
En cas que les dades de l'entitat no constin en algun d'aquests registres cal aportar la corresponent documentació.
En cas que sigui necessari consultar en qualsevol moment de la tramitació de la subvenció, a través d'interoperabilitat, dades de terceres persones, cal que l'entitat sol·licitant obtingui la corresponent autorització, i, en cas de no autoritzar-ho, s'han de demanar i presentar els documents acreditatius corresponents.
La identificació i la signatura electrònica de les entitats beneficiàries s'ha de fer a través dels sistemes d'identificació i signatura electrònica admesos per la Seu electrònica d'acord amb els criteris que estableix l'Ordre GRI/233/2015, de 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
En tot cas, les persones que presentin sol·licituds es poden identificar i signar electrònicament, mitjançant mecanismes d'identificació i signatura de nivell mitjà de seguretat o de nivell superior.
Per realitzar la sol·licitud cal el certificat digital del representant de l'entitat, d'acord amb el que estableixen paràgrafs anteriors.
Quan la signatura electrònica de la persona que signa la sol·licitud acredita la representativitat amb què actua, no és necessari aportar més documentació en relació amb la representació.
8.12 En la sol·licitud és necessari identificar la família professional de referència de l'acció o accions formatives que es preveu dur a terme, amb la durada i la modalitat en què se sol·licita impartir.
Aquesta informació s'inclou a la sol·licitud a través de l' aplicació Conforcat.
El disseny de la formació es pot fer durant el desenvolupament del projecte.
Documentació a presentar adjunta a la sol·licitud
La documentació presentada juntament amb la sol·licitud o amb els altres tràmits associats al procediment de concessió pot ser una còpia autèntica o bé una còpia simple, sempre que, en aquest darrer cas, es manifesti a través d'una declaració que els documents adjuntats són còpies idèntiques dels documents originals.
Amb la sol·licitud s'ha d'adjuntar la documentació que es detalla en els apartats que s'indiquen a continuació:
a) Declaració responsable relativa al compliment dels requisits i les obligacions.
b) La memòria del projecte, que està formada per tres blocs i s'ha de presentar d'acord amb el model disponible a l' aplicació Conforcat:
Definició de l'objectiu i adequació del projecte.
- Justificació tècnica de la proposta, aportant informació que demostri la necessitat detectada.
- Identificació del volum de microempreses i persones treballadores autònomes amb treballadors i treballadores contractats que participen en el projecte i en la formació associada.
El projecte ha de preveure la transformació digital i de nous models de negoci i la formació associada dels treballadors i treballadores i aquesta formació ha d'estar orientada al desenvolupament o implementació dels resultats del projecte.
La necessitat del projecte ha d'estar justificada i ha de donar resposta a necessitats concretes de les empreses representades per adaptar-se a la realitat postCOVID-19.
S'ha de justificar la viabilitat del projecte, amb indicadors de resultat.
El contingut de la memòria de sol·licitud ha de demostrar l'adequació del projecte als objectius de la convocatòria, la justificació de la necessitat i la seva viabilitat.
En cas contrari, és motiu de denegació de la subvenció.
- Descripció seqüencial de les fases i les activitats que les integren, incloent-hi la formació associada.
- Cronograma amb les fases i activitats.
Pressupost sol·licitat i estimació de la despesa prevista.
El pressupost ha de ser coherent amb la dimensió i l'abast del projecte, les microempreses destinatàries i les persones que es formaran.
Recursos previstos per al desenvolupament del projecte.
Perfil dels components de l'equip tècnic que desenvoluparà el projecte.
Col·laboració i experiència en projectes similars que aporten les persones de l'equip.
Descripció dels mitjans tècnics a emprar.
La formació sol·licitada ha de transferir els coneixements i habilitats de les eines, instruments o recursos dissenyats en el projecte als treballadors de les microempreses i treballadors autònoms associats.
c) Estatuts de l'entitat sol·licitant.
d) Full de domiciliació bancària degudament emplenat, d'acord amb el model del Departament de la Vicepresidència i d'Economia i Hisenda de la Generalitat de Catalunya, disponible a l'adreça d'Internet.
e) Document de nomenament de la persona representant o apoderada única de l'agrupació, amb poders suficients per sol·licitar, gestionar o percebre les subvencions corresponents, i per complir les obligacions que, com a beneficiària, correspon a l'agrupació, d'acord amb el que preveu l'article 11.3 de la Llei 38/2003, de 17 de novembre, general de subvencions, quan la sol·licitud la presenti una agrupació de persones sense personalitat jurídica.
En cas que els documents ja es trobin en poder de qualsevol dels departaments de la Generalitat de Catalunya, en aplicació del que preveu l'article 28.3 de la Llei 39/2015, d'1 d'octubre, del procediment administratiu comú de les administracions públiques, la seva aportació es pot substituir per una declaració de l'entitat sol·licitant, segons la qual no hi ha hagut modificacions en la data de presentació de la sol·licitud, fent-hi constar el lloc, la data i l'òrgan davant el qual es va presentar la documentació.
En cas que s'hagin produït modificacions en la documentació presentada, hagi prescrit el seu període de vigència o hagin transcorregut més de cinc anys des de la finalització del procediment pel qual es va lliurar, s'ha de presentar necessàriament la nova documentació.
Les entitats sol·licitants que hagin negociat amb l'Agència Estatal de l'Administració Tributària, l'Agència Tributària de Catalunya o la Tresoreria General de la Seguretat Social una pròrroga, un ajornament, una moratòria o qualsevol altra condició especial dels seus deutes, cal que aportin la documentació que acrediti aquesta prerrogativa especial, juntament amb la sol·licitud.
L'incompliment dels requisits no esmenables o del termini de presentació de sol·licituds que estableix aquesta Resolució comporta la inadmissió de la sol·licitud.
En aquest sentit, la no presentació de la memòria del projecte no és esmenable.
La manca de presentació de qualsevol document requerit en el termini de 10 dies hàbils comporta el desistiment de la sol·licitud.
Les entitats sol·licitants poden desistir de la seva sol·licitud per escrit, abans de l'atorgament, i l'òrgan instructor ho ha d'acceptar emetent la resolució corresponent.
Prèviament a la concessió de les subvencions, la persona titular de la Direcció del Consorci per a la Formació Contínua de Catalunya ha de resoldre sobre la inadmissió o el desistiment de les sol·licituds i ha de notificar-ho a les entitats interessades mitjançant l 'aplicació Conforca t.
Contra aquesta Resolució, que no exhaureix la via administrativa, es pot interposar recurs d'alçada davant la persona titular de la Secretaria General del Departament de Treball, Afers Socials i Famílies en el termini d'un mes a comptar des de la publicació o la notificació.
Els requisits per obtenir la subvenció són els que preveuen els articles 2, 4 i 5 d'aquesta Resolució.
Formació per al desenvolupament i implementació del projecte
S'entén per acció formativa l'adreçada a l'adquisició de competències professionals, teòriques i/o pràctiques, estructurades en una unitat pedagògica amb objectius, continguts i durada propis i comuns per a totes les persones treballadores participants.
Les accions formatives poden impartir-se en modalitat presencial, teleformació o mixta.
La impartició mitjançant aula virtual es considera formació presencial.
La teleformació és la formació impartida a través d'una plataforma que possibilita la interacció de participants, formadors i tutors, i que conté els recursos formatius de forma asíncrona: continguts interactius, vídeos, avaluacions, fòrums, etc. La modalitat teleformació no implica limitacions horàries i la comunicació entre formador i participant és asíncrona.
Es considera modalitat de teleformació quan la part presencial de l'acció formativa és igual o inferior al 20% de la seva durada total.
L'aula virtual és l'entorn d'aprenentatge on tutor, formador i participants interactuen, en temps real, mitjançant un sistema de comunicació telemàtic de caràcter síncron, que permet portar a terme un procés d'intercanvi de coneixements a fi de possibilitar l'aprenentatge de les persones que participen a l'aula.
La impartició de la formació mitjançant aula virtual s'ha d'estructurar i organitzar de manera que garanteixi la connectivitat sincronitzada entre la persona formadora i els alumnes participants, així com la bidireccionalitat en les comunicacions.
Es considera modalitat virtual quan la part de telepresència, on la comunicació és síncrona, és igual o superior al 75% de la durada total de l'acció formativa.
La modalitat mixta és la que combina, en una mateixa acció formativa, les modalitats presencial i teleformació, sempre que les hores impartides en la part presencial superin el 20% de les hores totals de l'acció formativa.
Les accions formatives han de contenir, com a mínim, el següent:
- Definició dels objectius generals de l'acció formativa
- Relació de mòduls de formació:
- Resultats de l'aprenentatge previstos, expressats en termes de coneixements, destreses i habilitats
- Prescripcions de formadors i tutors
- Requisits mínims d'instal·lacions, espais i equipaments
- En el cas de teleformació, plataforma i material virtual d'aprenentatge
- En el cas d'aula virtual, tecnologia i equips necessaris
- Mecanismes i instruments d'avaluació
Quan la formació s'imparteix mitjançant modalitat mixta, cal informar dels requisits específics referents a la part presencial o d'aula virtual i a la de teleformació.
En un termini no superior a dos mesos des de la data de resolució d'atorgament, l'entitat ha de presentar el disseny de l'acció formativa a la comissió mixta de seguiment, que preveu l'article 20, d'acord amb els elements definits en aquest article i segons el model i el procediment que el Consorci per a la Formació Contínua de Catalunya posarà a disposició de les entitats beneficiàries mitjançant l 'aplicació Conforca t.
Un cop validada la programació, les entitats han de comunicar l'inici i l'acabament dels grups de formació, així com la llista de participants, mitjançant l 'aplicació Conforca t.
La falta de comunicació en els terminis establerts implicarà que el corresponent grup es consideri no realitzat a l'efecte de justificar la subvenció, excepte en cas que la no comunicació en termini sigui per causes imprevistes, degudament justificades i comunicades en el moment en què es produeixin.
Els participants han d'emplenar i presentar a l'entitat de formació el formulari de participació disponible a l'aplicació Conforcat.
El Consorci per a la Formació Contínua de Catalunya posa a disposició de les entitats beneficiàries els manuals i les guies tècniques necessàries per gestionar la formació a l 'aplicació Conforca t.
Procediment i òrgans competents
El procediment de concessió de les subvencions que regula aquesta Resolució és el de concurrència no competitiva, d'acord amb l'article 32.3 del Decret llei 16/2020, de 5 de maig.
L'atorgament es fa per ordre de presentació de les sol·licituds fins a esgotar el crèdit disponible.
L'òrgan competent per a la instrucció del procediment és la persona titular de la Subdirecció de Programes de Formació del Consorci per a la Formació Contínua de Catalunya.
Un cop examinades les sol·licituds, l'òrgan instructor ha de formular una proposta de resolució d'atorgament a l'òrgan concedent.
L'òrgan competent per dictar la resolució d'atorgament és la persona titular de la Direcció del Consorci per a la Formació Contínua de Catalunya, a proposta de la persona titular de la Subdirecció de Programes de Formació del Consorci.
El termini per dictar la resolució de les subvencions és de tres mesos a partir de l'endemà del dia en què finalitzi el termini de presentació de sol·licituds.
Transcorregut aquest termini sense que s'hagi dictat i notificat resolució expressa, les entitats beneficiàries podran entendre desestimada la subvenció per silenci administratiu, sens perjudici del deure de resoldre de les administracions públiques.
La resolució d'atorgament ha de contenir, com a mínim, la identificació de les entitats sol·licitants a les quals es concedeix la subvenció, amb el dia i l'hora d'entrada de la sol·licitud, l'import i, en cas que s'autoritzin bestretes, la justificació de l'execució de l'objecte de la subvenció, i la llista de reserves.
La resolució de denegació ha de contenir el motiu de denegació.
La resolució d'atorgament o de denegació de les subvencions s'ha de notificar a les entitats interessades mitjançant l 'aplicació Conforca t.
La resolució d'atorgament o de denegació de la subvenció, que no exhaureix la via administrativa, pot ser objecte de recurs d'alçada davant de la persona titular de la Secretaria General del Departament de Treball, Afers Socials i Famílies, en el termini d'un mes, a comptar des de l'endemà de la notificació de la resolució, segons el que estableixen l'article 121 de la Llei 39/2015, d'1 d'octubre, del procediment administratiu comú de les administracions públiques, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.
L'atorgament de les subvencions està supeditat a la possibilitat de reducció parcial o total de la subvenció, abans que no es dicti la resolució d'atorgament, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
El termini d'execució dels projectes és de sis mesos a partir de l'endemà de la notificació de la resolució d'atorgament de la subvenció.
El termini podrà ser ampliat mitjançant resolució de la persona titular de la Direcció del Consorci per a la Formació Contínua de Catalunya, si les circumstàncies concurrents durant el termini d'execució dels projectes així ho aconsellen.
L'execució del projecte s'ha d'iniciar dins de l'any d'atorgament de la subvenció i s'ha de dur a terme d'acord amb el que s'estableix en aquesta convocatòria, la resolució d'atorgament i el projecte aprovat.
Durant l'execució del projecte no es poden modificar o incloure actuacions no previstes en el projecte aprovat, llevat de les que preveu l'article 17 d'aquesta Resolució.
En un termini no superior a dos mesos des de la data de resolució d'atorgament, l'entitat ha de presentar a la comissió mixta de seguiment, que preveu l'article 20, la memòria del projecte en què es concretin i es desenvolupin els objectius i els resultats operatius, els recursos humans i el cronograma d'actuacions, incloent-hi la formació associada, així com qualsevol altre criteri que el Consorci estableixi per supervisar l'execució del projecte.
L'entitat beneficiària ha de custodiar i/o presentar, com a evidències de la realització de les actuacions, la documentació d'execució que es genera en el desenvolupament del projecte.
Prèviament al reconeixement de l'obligació de cadascun dels pagaments, s'ha de comprovar d'ofici que les entitats beneficiàries estiguin al corrent de les seves obligacions tributàries i amb la Seguretat Social, llevat que s'acrediti que els deutes esmentats es troben ajornats, fraccionats o que se n'hagi acordat la suspensió.
En cap cas es poden efectuar pagaments anticipats a les entitats beneficiàries en els supòsits que preveu el paràgraf quart de l'article 34.4 de la Llei 38/2003, de 17 de novembre, general de subvencions.
Així mateix, no es pot fer el pagament de la subvenció quan l'entitat sigui deutora per resolució ferma de procedència de reintegrament.
Els pagaments es fan mitjançant una transferència bancària, al compte corrent comunicat per l'entitat beneficiària i del qual sigui titular.
Una vegada dictada la resolució d'atorgament, es transferirà una bestreta del 90% de l'import de la subvenció, sense necessitat d'aportar cap aval o garantia, atesa la naturalesa dels beneficiaris i la urgència i la necessitat de pal·liar els efectes provocats per la crisi sanitària de la COVID-19.
El 10% restant de la subvenció es pagarà un cop l'entitat hagi justificat degudament l'execució de l'actuació.
16.4 En cas que les bestretes pagades a les entitats beneficiàries generin rendiments financers, aquests incrementaran l'import de la subvenció atorgada i s'aplicaran igualment a l'activitat subvencionada.
D'acord amb l'article 19.4 de la Llei 38/2003, de 17 de novembre, general de subvencions, qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals, llevat dels casos permesos en les normes reguladores, podrà donar lloc a la modificació de la resolució d'atorgament, en els termes que estableix la normativa reguladora de la subvenció.
L'entitat beneficiària té l'obligació de proposar a l'òrgan concedent qualsevol canvi que, dins de la mateixa finalitat, es pugui produir en la destinació de la subvenció, que, si escau, ha de ser expressament autoritzat per l'òrgan concedent en els termes de l'article 95.e) del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya.
Aquesta modificació s'ha de fonamentar en circumstàncies sobrevingudes durant el període d'execució de l'activitat subvencionada i formalitzar-se amb caràcter immediat al seu esdeveniment i, en tot cas, abans de la finalització del termini d'execució.
En tot cas, la modificació només es pot autoritzar si no perjudica drets de tercers.
Aquest apartat no és aplicable a les modificacions que afectin exclusivament aspectes tècnics o formals de les accions formatives proposades en la sol·licitud de la subvenció, sempre que estiguin motivades pel desenvolupament del projecte, no comportin la modificació de la resolució d'atorgament i hagin estat aprovades per la comissió mixta de seguiment, d'acord amb el que regula l'article 20 d'aquesta Resolució.
Les sol·licituds de modificació s'han de sotmetre a l'òrgan instructor.
L'òrgan concedent, a proposta de l'òrgan instructor, ha de dictar resolució en què accepti o denegui la modificació proposada en el termini d'un mes a partir de la data del registre de sol·licitud per a la seva tramitació.
Un cop transcorregut aquest termini sense haver-ne notificat resolució expressa, la sol·licitud es pot entendre desestimada.
Es pot subcontractar el disseny, l'execució i el seguiment del projecte que preveu l'article 6.1.a) d'aquesta Resolució.
L'entitat beneficiària ha d'assumir, en tot cas, la direcció del projecte, i els controls dels informes d'execució i l'informe final i de resultats, així com la coordinació de totes les fases de realització del projecte, i no podrà delegar ni contractar amb tercers el desenvolupament total ni parcial d'aquestes activitats.
L'entitat beneficiària també ha d'assumir la responsabilitat total de l'execució de l'activitat subvencionada davant l'Administració, i ha de garantir el desenvolupament de les funcions dels organismes de seguiment i control tant en relació amb ella mateixa com amb el contractista.
Les entitats subcontractades no podran tornar a subcontractar amb tercers allò que és objecte del contracte subscrit amb l'entitat beneficiària.
En cap cas podran realitzar-se subcontractacions amb tercers que augmentin el cost de l'activitat i no aportin valor afegit al seu contingut.
En el cas que una entitat beneficiària subcontracti l'execució total o parcial de les activitats subvencionades amb persones o entitats vinculades, ha de sol·licitar a l'òrgan concedent una autorització prèvia en els termes que estableix l'article 29.7.d) de la Llei 38/2003, de 17 de novembre, general de subvencions.
Verificació, seguiment i control
El Consorci per a la Formació Contínua de Catalunya pot realitzar durant l'execució del projecte i durant la impartició de la formació, actuacions de seguiment i control in situ i mitjançant les comissions mixtes de seguiment, a fi de comprovar el desenvolupament i verificar el compliment de les condicions d'atorgament del projecte, així com de les instruccions i les guies que el Consorci publica.
També, si escau, pot fer verificacions ex post, que tenen per objecte realitzar actuacions de control un cop l'entitat beneficiària ha certificat i justificat el projecte objecte de la subvenció.
Les actuacions de verificació, seguiment i control de les accions subvencionables es poden efectuar amb la col·laboració d'empreses auditores contractades per a aquest efecte pel Consorci.
En qualsevol cas, queden reservades als propis òrgans del Consorci les actuacions que suposin l'exercici de les potestats administratives.
El Consorci pot realitzar altres actuacions específiques de control arran de denúncies o de l'existència d'indicis de frau o irregularitats en l'execució de l'activitat finançada a l'empara d'aquesta Resolució.
Per a cada projecte s'ha de constituir una comissió mixta de seguiment, que ha d'estar integrada, com a mínim, per dos membres designats pel Consorci per a la Formació Contínua de Catalunya i per dos membres de l'entitat beneficiària.
En cas d'agrupació, com a mínim un dels membres ha de ser de l'entitat sol·licitant.
Les entitats beneficiàries han de comunicar al Consorci els noms de les persones que integren la comissió mixta de seguiment del projecte en un termini de 10 dies a partir de la data de comunicació de l'atorgament de la subvenció.
La Presidència de les comissions mixtes de seguiment dels projectes correspon a un dels membres designats pel Consorci.
Les comissions de seguiment dels projectes s'han de constituir en el termini màxim d'un mes a partir de la data de comunicació de l'atorgament de la subvenció a les entitats beneficiàries.
Un cop constituïda, qualsevol de les parts pot sol·licitar la convocatòria de la comissió.
Les sessions i les deliberacions de la comissió mixta de seguiment del projecte s'han de dur a terme d'acord amb el que preveu el capítol II del títol I de la Llei 26/2010, del 3 d'agost, de règim jurídic i de procediment de les administracions públiques de Catalunya, que regula el règim jurídic dels òrgans col·legiats.
Les funcions d'aquestes comissions mixtes de seguiment són:
a) Analitzar, valorar i fer un seguiment del desenvolupament del projecte i de la formació associada, i conèixer les desviacions que es puguin produir durant la seva execució.
En les convocatòries i en la reunió constitutiva de la comissió mixta de seguiment del projecte, es determinarà la informació i la documentació que l'entitat beneficiària ha d'aportar per poder dur a terme el seguiment dels projectes i de la formació associada.
b) Analitzar qualsevol incidència o canvi que es produeixi en el desenvolupament del projecte subvencionat.
c) Si escau, formular una proposta de modificacions relatives a aspectes tècnics o formals del projecte aprovat, així com de les accions formatives proposades.
L'adopció d'aquestes propostes requereix, en qualsevol cas, el vot favorable dels membres designats pel Consorci.
d) Analitzar els resultats obtinguts en el disseny i l'execució del projecte i de la formació associada.
e) Resoldre els dubtes que puguin sorgir en el disseny i l'execució del projecte i de la formació associada.
La justificació del compliment de les condicions imposades i de la consecució de l'objecte de la subvenció es farà d'acord amb el preveuen els articles 30 i 31 de la Llei 38/2003, de 17 de novembre, general de subvencions; l'article 98.1 del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya, i l'Ordre ECO/172/2015, de 3 de juny, sobre les formes de justificació de subvencions.
Les modalitats de justificació d'aquesta convocatòria són les següents:
- Pel que fa a les actuacions del projecte que estableix l'article 6.1.a), compte justificatiu amb aportació de justificants de despesa.
- Quant a les actuacions de formació associada que estableix l'article 6.1.b), justificació pel sistema de mòduls.
L'entitat beneficiària ha de presentar la justificació de les subvencions al Consorci mitjançant l 'aplicació Conforca t en el termini màxim de dos mesos des de la data de finalització del projecte.
Transcorregut el termini establert per a la justificació de la subvenció sense que l'entitat beneficiària hagi presentat la documentació, l'òrgan competent ha de requerir a l'entitat beneficiària perquè, en el termini improrrogable de 15 dies, l'aporti.
La falta de presentació de la justificació en el termini establert en aquest apartat comporta la revocació i, si escau, l'exigència del reintegrament, que preveu l'article 24 d'aquesta Resolució, i altres responsabilitats establertes en la legislació aplicable en matèria de subvencions.
La presentació de la justificació en el termini addicional que regula aquest apartat no eximeix el beneficiari de les sancions que corresponguin, d'acord amb la Llei 38/2003, de 17 de novembre, general de subvencions.
Quan la documentació presentada sigui insuficient per considerar que es justifica correctament la subvenció atorgada, el Consorci ha de notificar a l'entitat beneficiària les insuficiències que s'han observat perquè les esmeni en el termini de 10 dies.
Una vegada presentada la documentació que assenyala l'article 22, el Consorci ha de realitzar una verificació tecnicoeconòmica de la justificació.
Si com a resultat de la verificació esmentada es deduís que el cost subvencionable ha estat inferior a la subvenció atorgada o que s'han incomplert, de manera total o parcial, els requisits que estableix la normativa aplicable per a la justificació de la subvenció o la finalitat per a la qual va ser atorgada, s'haurà de comunicar aquesta circumstància a l'entitat beneficiària, juntament amb els resultats de la verificació tecnicoeconòmica, i s'haurà d'iniciar el procediment per declarar la pèrdua del dret al cobrament de la subvenció o, si escau, el procediment de reintegrament total o parcial de la subvenció que preveu l'article 24 d'aquesta Resolució.
Documentació que cal presentar en la justificació
22.1 La justificació de les actuacions del projecte que estableix l'article 6.1.a) ha d'incloure un compte justificatiu amb la documentació següent:
a) Memòria d'actuació justificativa del compliment de les condicions imposades en la concessió de la subvenció, amb indicació de les activitats dutes a terme i dels resultats obtinguts.
La memòria està integrada per la certificació d'acabament del projecte i una còpia d'aquest.
b) Memòria econòmica justificativa del cost de les actuacions del projecte, que conté:
- Relació classificada de les despeses subvencionables que s'hagi incorregut amb motiu de la realització del projecte, mitjançant el model ACS (altres costos subvencionables).
La justificació del projecte s'ha de formalitzar amb la data i la signatura electrònica del representant legal acreditat en el model ACS (altres costos subvencionables) i ha de desglossar la informació següent:
- Despeses de personal que ha participat en el projecte, incloent-hi el salari brut i la Seguretat Social d'empresa (cal adjuntar el certificat, signat pel representant legal, en què s'han de fer constar les hores de dedicació i les tasques).
- Lloguer d'espais i equipaments.
En el cas que el projecte hagi estat subcontractat, s'ha de fer constar les dades de la factura i s'ha de presentar la factura i el comprovant de pagament.
- La documentació justificativa que acrediti els costos relatius al projecte subvencionat ha de quedar en poder de l'entitat beneficiària per a comprovacions posteriors.
Els costos referits a la definició, el disseny, l'execució i el seguiment del projecte s'han de justificar amb factures o documents de valor probatori equivalent en el tràfic jurídic mercantil o amb eficàcia administrativa, i amb la documentació acreditativa del pagament, quan aquest hagi estat subcontractat amb un tercer.
Les factures s'han d'emetre especificant el detall dels serveis o conceptes a què es refereixen.
La documentació a què es refereix aquest apartat s'ha de presentar per l' aplicació Conforca t i, d'acord amb l'article 21 d'aquesta Resolució, en la presentació de documentació no s'exigirà que s'aportin els documents originals, atès que els interessats són els responsables de la veracitat de la documentació que presentin.
Les entitats beneficiàries han de presentar la justificació mitjançant els models normalitzats de l' aplicació Conforca t.
La documentació justificativa de la realització de la formació associada, en què s'especifiqui cada acció formativa feta de la qual s'hagués comunicat l'inici en el moment oportú.
A l'efecte de determinar la subvenció, un cop executada la formació, es considera que una persona participant ha finalitzat la formació quan hagi assistit, almenys, al 75% de la durada de l'acció formativa.
També es considera que han finalitzat l'acció formativa les persones que estan de baixa en el curs per malaltia o accident acreditat, sempre que hagin fet, almenys, el 25% de l'acció formativa.
En cas que es produeixin abandonaments, s'admetran desviacions per acció formativa de fins a un 15% del nombre de participants iniciats certificats.
La justificació de la subvenció de la formació associada al projecte s'ha de fer mitjançant la justificació per mòduls específics.
Estructura i abast de la certificació i la justificació mitjançant els models incorporats a l' aplicació Conforca t:
- Certificació de finalització del projecte i de la formació associada (model DS20).
La certificació de la finalització del projecte i de la formació associada s'ha de formalitzar amb la data i la signatura electrònica del representant legal acreditat.
- Certificat de grup de formació finalitzat (model DS15).
S'han d'emplenar obligatòriament els camps següents:
- Formador/tutor: cal identificar-lo amb el nom, els cognoms i el NIF, i, als efectes de les actuacions de seguiment i control, s'ha d'emplenar amb les dades del seu telèfon fix i/o mòbil personal i el correu electrònic personal.
- Dades de les persones participants.
Cal emplenar-lo amb les dades recollides a la sol·licitud de participació en la formació.
F/A: la formalització d'aquest camp és imprescindible per calcular el percentatge d'abandonaments permès.
S'ha d'emplenar amb les correspondències següents:
F: participants que han finalitzat l'acció formativa, és a dir, que han fet, almenys, el 75% de la durada aprovada.
A: participants que han iniciat l'acció formativa i no l'han finalitzada i, per tant, han fet menys del 75 % de la durada aprovada.
Només es podran comptabilitzar, a l'efecte de la certificació:
- Els participants amb totes les dades emplenades.
- Els participants inclosos en la relació inicial d'assistents (model S20).
Memòria econòmica justificativa que ha de contenir, com a mínim, el següent:
- Quantia de les despeses del projecte amb el desglossament de les despeses (model ACS).
- Quantia global de la subvenció, calculada per la combinació del cost unitari del mòdul en relació amb els alumnes certificats (CC).
- Declaració de l'entitat beneficiària en què s'indiqui que compleix amb les obligacions d'informació i publicitat que estableixen els articles 28 i 29 d'aquesta Resolució.
- Declaració del representant legal conforme s'han pagat totes les despeses corresponents a l'acció formativa subvencionada amb anterioritat a la presentació de la justificació.
- Declaració del representant legal d'altres subvencions, ajuts, ingressos o recursos que financin les activitats subvencionades (model DM2).
- Acreditació d'haver ingressat l'import corresponent a la diferència entre la quantitat justificada i la rebuda en concepte de bestreta, i, si escau, els rendiments financers no executats.
- Justificant de la devolució al Consorci de la quantia de la subvenció rebuda no utilitzada i, si escau, dels rendiments financers no aplicats.
- Documentació relativa als qüestionaris dels participants.
- Si escau, és necessari aportar tres pressupostos que, en aplicació de l'article 31.3 de la Llei 38/2003, de 17 de novembre, general de subvencions, ha d'haver sol·licitat l'entitat prèviament a la contractació del proveïdor que executa el projecte.
Les entitats beneficiàries estan dispensades de l'obligació de presentar llibres, registres i documents amb transcendència comptable al Consorci.
La presentació de la documentació l'ha de dur a terme l'entitat sol·licitant de la subvenció, d'acord amb el que estableix la Llei 38/2003, de 17 de novembre, general de subvencions.
La certificació de finalització del projecte i de la formació associada i el certificat de costos han d'estar signats electrònicament pel seu representant legal acreditat.
Sens perjudici de les obligacions que s'estableixen en el text refós de la Llei de finances públiques de Catalunya i en la Llei 38/2003, de 17 de novembre, general de subvencions, són obligacions de les entitats beneficiàries:
a) Dur a terme el projecte i la formació associada que fonamenta la concessió de la subvenció, d'acord amb les condicions i els requisits formals i materials d'aquesta Resolució i les condicions d'aprovació, incloent-hi l'obligació d'impartir la formació als espais i amb els mitjans formatius inscrits per a aquesta finalitat.
b) Justificar el compliment dels requisits i de les condicions que determinen la concessió de la subvenció, així com de la realització i dels costos de l'activitat que fonamenta la concessió, en la forma i el termini que s'estableix a l'article 21 d'aquesta Resolució, sens perjudici d'altres mitjans de comprovació que s'hagin establert en aquesta Resolució.
c) Conservar els justificants originals (en paper i electrònics) i la resta de la documentació relacionada amb la subvenció atorgada, durant un període mínim de cinc anys, a comptar de la data de finalització del termini de justificació de l'objecte de la subvenció, o bé de la data de presentació dels justificants corresponents, si és anterior.
Qualsevol canvi s'ha de notificar prèviament i per escrit a l'òrgan instructor, el qual ha de valorar la proposta de modificació i la pot acceptar, si no comporta canvis substancials ni representa un incompliment dels requisits i condicions establerts en aquesta Resolució.
Els canvis no comunicats o que no hagin estat acceptats poden donar lloc a la revocació total o parcial de la subvenció.
e) Sotmetre's a les actuacions de control que corresponguin al Consorci per a la Formació Contínua de Catalunya i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, aportant tota la informació que els sigui requerida en l'exercici de les actuacions anteriors.
f) Comunicar al Consorci per a la Formació Contínua de Catalunya altres subvencions sol·licitades o concedides per a la mateixa finalitat, els contractes administratius, laborals o altres formes de finançament públic o privat que recaiguin sobre la mateixa activitat objecte de la subvenció i qualsevol altra alteració produïda en les ja comunicades, a fi i efecte que se'n pugui avaluar la compatibilitat.
g) Disposar dels llibres comptables, dels registres diligenciats i d'altres documents degudament auditats en els termes que exigeix la legislació mercantil i sectorial aplicable als beneficiaris en cada cas, a més dels estats comptables i registres específics que exigeixi aquesta Resolució, amb la finalitat de garantir l'exercici adequat de les facultats de comprovació i control.
h) Reintegrar els fons percebuts en cas de revocació de la subvenció en els termes que s'indiquin en la resolució de revocació corresponent.
i) Donar la publicitat adequada del caràcter públic del finançament en tota la documentació necessària per dur a terme el projecte, d'acord amb les mesures de difusió que contenen els articles 28 i 29 d'aquesta Resolució.
j) Mantenir la traçabilitat de tota la documentació tècnica i econòmica que permeti verificar, d'una banda, la correcta execució de les activitats objecte d'aquesta subvenció i, de l'altra, l'adequació entre els registres comptables i els documents acreditatius de les despeses derivades de la realització d'aquestes activitats.
k) Portar una comptabilitat separada o un codi comptable adequat respecte de totes les transaccions relacionades amb l'activitat subvencionada i disposar d'un sistema informatitzat de registre i arxivament de dades comptables.
l) Complir les obligacions que regulen els articles 90 bis i 92 bis del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
m) Quan l'import de la despesa subvencionable superi els llindars que estableix la normativa de contractes públics per a la contractació menor, s'han de sol·licitar com a mínim tres ofertes de diferents proveïdors, amb caràcter previ al compromís contret per a l'execució de l'obra, la prestació del servei o el lliurament del bé, llevat que per les seves característiques especials no hi hagi en el mercat prou entitats que els realitzin, prestin o subministrin, o llevat que la despesa s'hagi fet amb anterioritat a la concessió de la subvenció.
n) En el cas de fer servir totalment o parcialment la modalitat presencial, cal subscriure una pòlissa d'assegurança d'accident que cobreixi, per a cadascuna de les persones participants en les accions, un capital de 23.432,25 euros en cas de mort i un capital de 46.864,52 euros en cas d'invalidesa.
La pòlissa ha de cobrir, durant tot el període formatiu, les despeses d'accident in itinere i els riscos derivats de les visites de les persones participants a empreses o altres establiments que s'organitzin per donar suport al desenvolupament de les accions formatives.
L'entitat beneficiària ha de presentar la pòlissa, amb caràcter previ a l'inici de l'acció formativa, mitjançant l'aplicació Conforcat.
o) Facilitar i corresponsabilitzar-se en el seguiment de la participació, l'aprenentatge i l'avaluació de les persones participants.
p) Mantenir les exigències tecnicopedagògiques, d'instal·lacions, d'equipament i de mitjans humans que s'han tingut en compte en el projecte i la proposta formativa.
q) Cedir al Consorci per a la Formació Contínua de Catalunya, amb l'objectiu de garantir l'efecte transferible dels projectes subvencionats, els drets d'explotació del material elaborat com a resultat de l'acció finançada, amb reserva d'aquests a favor del beneficiari, en els termes que estableix la Llei 21/2014, de 4 de novembre, per la qual es modifica el text refós de la Llei de propietat intel·lectual, aprovat pel Reial decret legislatiu 1/1996, de 12 d'abril, i la Llei 1/2000, de 7 de gener, d'enjudiciament civil.
r) Garantir que la persona participant no paga per participar en les accions formatives.
s) Lliurar a cada persona participant un certificat o diploma de la realització de l'acció formativa, en el qual ha de constar com a mínim l'expedient, l'entitat de formació que ha impartit l'acció i l'entitat sol·licitant del projecte, la denominació de l'acció, el número d'acció i de grup, la modalitat d'impartició, els continguts formatius, els dies en els quals s'ha desenvolupat i les hores de formació rebudes amb especificació, si escau, de les hores presencials, d'aula virtual i de teleformació.
Els certificats i/o diplomes acreditatius han d'incloure el distintiu del Consorci per a la Formació Contínua de Catalunya.
Els certificats i/o diplomes acreditatius s'han de lliurar o trametre a les persones participants en el termini
màxim de dos mesos a comptar de l'endemà de la data de finalització de l'acció formativa en la qual hagin participat.
Les entitats beneficiàries han de conservar l'acreditació del lliurament dels diplomes de formació a les persones participants.
t) Utilitzar l'aplicació Conforcat per gestionar els expedients i fins que el Consorci per a la Formació Contínua de Catalunya n'hagi fet la liquidació, i per dur a terme qualsevol tràmit administratiu relacionat, incloent-hi la presentació de documentació, d'acord amb el que s'estableix en els articles 14.2, 16.4.a) i 28.3 de la Llei 39/2015, d'1 d'octubre, del procediment administratiu comú de les administracions públiques.
En la presentació de documentació no s'exigeix que s'aportin els documents originals; els interessats són els responsables de la veracitat de la documentació que presentin.
Tanmateix, els originals han d'estar a disposició del Consorci per a la Formació Contínua de Catalunya i dels òrgans de control.
Les còpies que aportin els interessats tenen eficàcia exclusivament en l'àmbit de les convocatòries que gestiona el Consorci per a la Formació Contínua de Catalunya.
u) Complir amb les indicacions que determinin les guies i les instruccions que despleguin aquesta Resolució i els diferents àmbits de gestió, i que es publiquin al web del Consorci per a la Formació Contínua de Catalunya o a l'aplicació Conforcat.
v) D'acord amb l'article 15.2 de la Llei 19/2014, del 29 de desembre, de transparència, accés a la informació pública i bon govern, en cas que les entitats beneficiàries siguin persones jurídiques i l'import a atorgar sigui superior a 10.000 euros, cal comunicar la informació relativa a les retribucions dels òrgans de direcció o d'administració amb la finalitat de fer-les públiques.
w) D'acord amb l'article 13.5 de la Llei orgànica 1/1996, de 15 de gener, de protecció jurídica del menor, en cas que les persones de l'entitat beneficiària que participen en el projecte subvencionat puguin tenir contacte amb menors en l'exercici de les activitats relacionades amb el projecte, l'entitat beneficiària ha de complir amb l'obligació d'acreditar, mitjançant una certificació negativa del Registre central de delinqüents sexuals, que aquestes persones no han estat condemnades en sentència ferma per cap delicte contra la llibertat i la indemnitat sexual.
x) Adherir-se als principis ètics i a les regles de conducta als quals han d'adequar l'activitat les persones beneficiàries, i que es detallen a l'annex d'aquesta Resolució.
y) Les entitats privades, els partits polítics, les associacions i fundacions vinculades i les organitzacions sindicals i empresarials que perceben subvencions o ajuts públics de més de 100.000,00 euros anuals, o que almenys el 40% dels seus ingressos anuals procedeix de subvencions, sempre que aquesta quantitat sigui superior a 5.000 euros, han de complir les obligacions del títol II de la Llei 19/2014, del 29 de desembre, pel que fa a la transparència en l'activitat pública.
z) Aportar la informació i documentació que es requereixi durant les fases d'instrucció del procediment, execució, justificació de la subvenció, seguiment i control de la subvenció, així com tenir a disposició dels òrgans de control competents els documents acreditatius de l'assistència dels participants en les accions formatives, degudament signats per aquestes persones i segons els requisits mínims que s'estableixin.
aa) Garantir, mitjançant una declaració responsable, que la documentació que es presenta amb la sol·licitud i amb qualsevol altre tràmit associat al procediment de concessió de les subvencions i la justificació corresponent és una còpia idèntica del document original i que les dades que conté són certes.
ab) Recollir i custodiar l'autorització de les entitats de l'agrupació per facilitar les dades al Consorci per a la Formació Contínua de Catalunya.
ac) Recollir i custodiar les declaracions responsables de les persones destinatàries de la formació en què autoritzen la cessió de dades al Consorci per a la Formació Contínua de Catalunya i acrediten el compliment dels requisits, abans de participar en la formació.
Són causes de revocació les que preveuen els articles 92 bis i 99 del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya, i l'article 37 de la Llei 38/2003, de 17 de novembre, general de subvencions.
També són causa de revocació l'incompliment i la falsedat en la declaració dels requisits que es preveuen en aquesta convocatòria, els incompliments dels requisits o les obligacions de les entitats beneficiàries, l'execució incorrecta dels projectes que es posin de manifest en les actuacions de verificació i control de les accions subvencionables, així com la justificació d'una quantia inferior a l'atorgada inicialment.
Implicaran l'inici d'un procediment de revocació parcial o total de les subvencions concedides, que pot comportar la minoració de l'import pendent de pagament i/o el reintegrament parcial o total, per part de l'entitat beneficiària, de les quantitats pagades en concepte de bestretes, amb els interessos de demora corresponents.
El procediment de revocació l'ha d'iniciar la persona titular de la Direcció del Consorci per a la Formació Contínua de Catalunya, a proposta de la persona titular de la Secretaria del Consorci, en el moment en què s'apreciï l'existència d'algunes de les causes de revocació.
L'inici del procediment de revocació s'ha de notificar a l'entitat beneficiària de la subvenció perquè, en el termini de 15 dies, formuli les al·legacions que consideri necessàries i/o proposi els mitjans de prova que estimi oportuns.
Un cop ha transcorregut el termini esmentat, la persona titular de la Direcció del Consorci per a la Formació Contínua de Catalunya, a proposta de la persona titular de la Secretaria del Consorci, ha d'emetre la resolució corresponent per iniciar el procediment previst a l'article 100 del text refós de la Llei de finances públiques de Catalunya, si escau, per a la revocació total o parcial de les quantitats percebudes indegudament amb els interessos que hi corresponguin.
D'acord amb l'article 104 del text refós de la Llei de finances públiques de Catalunya, l'entitat beneficiària pot interposar recurs contenciós administratiu en el termini de dos mesos a comptar de l'endemà de la recepció de la notificació de la resolució, sens perjudici que potestativament es vulgui interposar recurs de reposició, davant la persona titular de la Direcció del Consorci per a la Formació Contínua de Catalunya, en el termini d'un mes a comptar de l'endemà de la seva notificació.
Les quantitats per reintegrar tenen la consideració d'ingressos de dret públic, i per al cobrament resulta d'aplicació el que preveu l'article 100 del Decret legislatiu 3/2000, de 24 de desembre, pel qual s'aprova el text refós de la Llei de finances públiques de Catalunya.
Les entitats beneficiàries poden renunciar de manera expressa, totalment o parcialment, a les subvencions atorgades i, a aquest efecte, l'òrgan concedent ha de dictar la resolució corresponent.
Les entitats beneficiàries poden efectuar, sense requeriment previ de l'Administració, el reintegrament voluntari total o parcial de la subvenció atorgada, mitjançant una transferència al compte ES 80 2100 3000 16 2201736713 de CaixaBank, a nom del Consorci per a la Formació Contínua de Catalunya, en concepte de devolució, amb indicació del número d'expedient de la subvenció i la raó social de l'entitat beneficiària, d'acord amb el que estableix l'article 90 del Reial decret 887/2006, de 21 de juliol, pel qual s'aprova el Reglament de la Llei general de subvencions.
Una vegada feta la transferència del reintegrament, l'entitat beneficiària ha de comunicar-ne l'ingrés al Consorci per a la Formació Contínua de Catalunya.
En cas d'incompliment de les obligacions que preveu aquesta Resolució, a les entitats beneficiàries els serà aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions, els capítols II i VI del Reial decret legislatiu 5/2000, de 4 d'agost, pel qual s'aprova el text refós de la Llei sobre infraccions i sancions en l'ordre social, així com el que estableixen els articles 101 i següents del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi, amb independència de la revocació total o parcial de la subvenció.
D'acord amb l'article 31.2 del Decret llei 16/2020, de 5 de maig, aquests ajuts són compatibles amb qualsevol altre concedit amb la mateixa finalitat que sigui finançat per altres administracions o ens públics o privats, siguin d'àmbit local, nacional, estatal, de la Unió Europea o d'organismes internacionals, incloent-hi les reduccions dels costos de Seguretat Social.
L'import de les subvencions concedides en cap cas pot ser d'una quantia que, aïlladament o en concurrència amb subvencions d'altres entitats públiques o privades, nacionals o internacionals, superi el cost de l'activitat que ha de desenvolupar l'entitat beneficiària.
El Consorci per a la Formació Contínua de Catalunya ha de comunicar a la Base de Dades Nacional de Subvencions el text de les convocatòries i la informació que requereix la Base de Dades esmentada, d'acord amb els articles 18 i 20.8 de la Llei 38/2003, de 17 de novembre, general de subvencions, i el Decret 271/2019, de 23 de desembre, pel qual s'aprova el Reglament del registre de subvencions i ajuts de Catalunya (RAISC).
Igualment, el Consorci per a la Formació Contínua de Catalunya ha de publicar les subvencions atorgades mitjançant la publicació de les concessions al Tauler electrònic de l'Administració de la Generalitat i al Portal de Transparència.
En cas que l'import de les subvencions atorgades, individualment considerades, sigui igual o superior a 3.000,00 euros, se n'ha de donar publicitat mitjançant la publicació al Diari Oficial de la Generalitat de Catalunya, indicant-hi la convocatòria, el programa i el crèdit pressupostari al qual s'ha imputat, les entitats beneficiàries, la quantitat concedida i la finalitat o finalitats de la subvenció.
Tanmateix, un cop finalitzat el procediment de concessió, el Consorci per a la Formació Contínua de Catalunya ha de donar publicitat al seu lloc web de la llista d'entitats beneficiàries i del finançament obtinguts, d'acord amb l'article 13 de la Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral.
L'entitat beneficiària ha d'incloure, en totes les mesures d'informació i de comunicació que efectuï, el logotip del Consorci per a la Formació Contínua de Catalunya.
Les mides i la distribució han de ser les que indiqui la pàgina d'identitat corporativa de la Generalitat de Catalunya referents al Consorci per a la Formació Contínua de Catalunya, que es poden trobar a l'enllaç d'identitat corporativa.
L'entitat beneficiària ha d'informar de qualsevol acte públic relacionat amb el projecte i la formació associada, amb una antelació mínima de 15 dies naturals.
Publicitat de les fonts de finançament
L'entitat beneficiària de la subvenció ha de donar la publicitat adequada al caràcter públic del finançament del projecte objecte de la subvenció, segons el que s'estableix a l'article 23.i d'aquesta Resolució, sobre les obligacions de les persones i entitats beneficiàries, i d'acord amb el que preveu l'article 31 del Reglament de la Llei general de subvencions aprovat pel Reial decret 887/2006, de 21 de juliol.
Les mesures de publicitat que han d'adoptar les entitats beneficiàries de les subvencions són les següents:
- Inclusió de la imatge institucional del Consorci per a la Formació Contínua de Catalunya en cartells, plaques commemoratives, materials impresos, mitjans electrònics o audiovisuals o bé esments fets als mitjans de comunicació.
- Identificació interna de les actuacions que duen a terme.
L' aplicació Conforcat és l'eina per a la gestió dels expedients, des de la sol·licitud de la subvenció fins a la liquidació corresponent que fa el Consorci per a la Formació Contínua de Catalunya, i per a la realització de qualsevol tràmit administratiu relacionat, incloent-hi les notificacions registrades de resolucions i requeriments.
Les dades de caràcter personal que les persones interessades han de facilitar per obtenir la subvenció i les que les persones participants han d'emplenar en la sol·licitud de participació, disponible al web del Consorci per a la Formació Contínua de Catalunya, s'inclouen en el fitxer de contractes programa i convenis per a la formació contínua, que es regula a l'Ordre TRE/65/2009, de 9 de febrer, de creació de fitxers automatitzats que contenen dades de caràcter personal en l'àmbit del Departament de Treball, Afers Socials i Famílies.
La finalitat és gestionar les diferents convocatòries de subvencions dels contractes programa i convenis per a la formació professional contínua que porta a cap el Consorci.
Els usos previstos són fer el seguiment, el control i la liquidació econòmica d'aquests programes, així com l'explotació estadística, estudis i informes de gènere.
El seu responsable és la persona titular de la Direcció del Consorci.
Les persones interessades poden exercir-ne els drets d'accés, rectificació, cancel·lació i oposició mitjançant un escrit adreçat a la Subdirecció de Planificació, Innovació i Recursos Humans del Consorci per a la Formació Contínua de Catalunya, carrer de Llull, núm. 297-307, 4a planta, 08019 Barcelona, o a l'adreça de correu electrònic [EMAIL]
Les entitats beneficiàries han de complir amb la normativa de protecció de dades de caràcter personal, adoptant i implementant les mesures de seguretat que preveuen el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.
Les entitats han d'establir les mesures organitzatives i tècniques necessàries per garantir la seguretat de les dades a les quals s'accedeixi a conseqüència de les actuacions que són objecte d'aquesta Resolució.
En especial, s'han d'adoptar les mesures adients per evitar l'alteració, la pèrdua, el tractament o l'accés no autoritzat a les dades esmentades.
En compliment dels deures en matèria preventiva, les entitats beneficiàries han d'adoptar les actuacions i mesures necessàries per garantir la seguretat en la salut de les persones treballadores i usuàries.
Aquestes mesures cal consultar-les, o acordar-les quan escaigui, seguint els procediments legalment previstos, amb els comitès de seguretat i salut, o amb la participació dels delegats i delegades de prevenció, sens perjudici dels temes que afectin les relacions laborals, que han de ser canalitzats cap als òrgans de participació i representació legals.
El Consell de Relacions Laborals de Catalunya ha elaborat i publicat un recull de recomanacions de mesures preventives i organitzatives per dur a terme aquesta planificació.
En aquest sentit, les entitats beneficiàries han de presentar una declaració responsable, d'acord amb el model normalitzat que hi ha al catàleg d'impresos, en què s'indiqui el compromís de dur a terme les mesures corresponents del detall d'actuacions previstes en l'apartat I del document de recomanacions esmentat.
Contra aquesta Resolució, que no exhaureix la via administrativa, es pot interposar un recurs d'alçada davant el secretari general del Departament de Treball, Afers Socials i Famílies en el termini d'un mes a comptar de l'endemà de la data d'inici de la seva publicació, d'acord amb els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya, o directament un recurs contenciós administratiu davant els jutjats contenciosos administratius en el termini de dos mesos a comptar, també, de l'endemà de la seva notificació, d'acord amb el que preveuen els articles 8.2.c) i 46.1 de la Llei 29/1998, de 13 de juliol, reguladora de la jurisdicció contenciosa administrativa, o qualsevol altre recurs que considerin convenient per defensar els seus interessos.
En cas de presentar recurs d'alçada, no es pot interposar cap recurs contenciós administratiu fins que sigui resolt expressament o se n'hagi produït la desestimació presumpta, i s'ha de tenir present, a efectes de còmputs del termini, la interrupció dels procediments administratius que s'estableixen en el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19, en la redacció donada pel Reial decret 465/2020, de 17 de març.
Aquesta Resolució entra en vigor l'endemà de la seva publicació al Diari Oficial de la Generalitat de Catalunya.
Barcelona, 15 de juliol de 2020
Directora del Consorci per a la Formació Contínua de Catalunya
Principis ètics i regles de conducta als quals les persones beneficiàries de subvencions o ajuts han d'adequar l'activitat i efectes d'un incompliment eventual d'aquests principis
D'acord amb l'article 55.2 de la Llei 19/2014, del 29 de desembre, de transparència, accés a la informació pública i bon govern, les administracions i els organismes compresos en l'àmbit d'aplicació d'aquesta Llei han d'incloure, en les bases de convocatòries de subvencions o ajuts, els principis ètics i les regles de conducta als quals les persones beneficiàries han d'adequar l'activitat, i els efectes d'un eventual incompliment d'aquests principis.
En compliment d'aquesta previsió legal, es fan públics els principis ètics i les regles de conducta als quals les persones beneficiàries de subvencions o ajuts han d'adequar la seva activitat i els efectes d'un incompliment eventual d'aquests principis.
Aquests principis i regles de conducta tenen la consideració d'estàndards mínims i es poden completar en els seus nivells d'exigència, en funció de la quantia de la subvenció o de l'ajut i/o de la tipologia i les característiques de les persones beneficiàries, en les bases de la corresponent convocatòria de subvenció o ajut.
Les persones beneficiàries d'ajuts públics han d'adoptar una conducta èticament exemplar, abstenir-se d'efectuar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, al seu parer, sigui present o pugui afectar el procediment.
Particularment, s'han d'abstenir de fer qualsevol acció que pugui vulnerar els principis d'igualtat d'oportunitats i de lliure concurrència.
Amb caràcter general, les persones beneficiàries d'ajuts públics assumeixen, en l'exercici de la seva activitat, les obligacions següents:
a) Observar els principis, les normes i els cànons ètics propis de les activitats, dels oficis i/o de les professions corresponents a l'activitat objecte de subvenció o ajut públic.
d) Col·laborar amb l'òrgan competent en les actuacions que aquest efectuï per al seguiment i/o l'avaluació del compliment de les obligacions que s'estableixen en les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar informació que la legislació de transparència imposa als adjudicataris en relació amb el Consorci per a la Formació Contínua de Catalunya o administracions de referència, sens perjudici del compliment de les obligacions de transparència que els pertoquin de manera directa per previsió legal, en els supòsits que s'estableixen en l'apartat 4 de l'article 3 de la Llei de transparència.
Efectes d'un incompliment eventual dels principis ètics i de les regles de conducta
En cas d'incompliment dels principis ètics i de les regles de conducta és aplicable el règim sancionador que preveu la Llei 19/2014, del 29 de desembre, de transparència, accés a la informació pública i bon govern, i les sancions que preveu l'article 84 pel que fa a beneficiaris d'ajuts públics, sens perjudici de les altres possibles conseqüències que recull la legislació vigent en matèria de subvencions.